Szolgáltatóház lesz a parancsnoki épületből
Élettel töltené meg az önkormányzat az egykori Béri Balogh Ádám laktanya központi létesítményét. A felújított parancsnoki épületben a helyi gazdasági élet szereplőinek biztosítanak közösségi teret, valamint irodákat és múzeumi raktárt is kialakítanak az épületben.
Szolgáltatóház funkciót kap a volt laktanya eddig használaton kívüli parancsnoki épülete: az egykori katonai területből „utolsó mohikánként” megmaradt létesítményben konferencia-központot, irodákat, tárgyalót és raktárt alakítottak ki. A száz főt befogadó konferenciaterem az emeleten kap helyet, ahol az irodák mellett egy kisebb tárgyaló is található.

A földszintre a Tari László Múzeum korábbi évek és projektek során felhalmozott értékes anyagainak, eszközeinek gyűjteménye költözik.

 

A beruházás 250 millió forintos pályázati támogatásból valósult meg, az összegből az épület felújítása mellett a terület rendezésére és parkolók kialakítására is jutott. Az egykori Béri Balogh Ádám laktanya területén létrehozott ipari parkban nagyjából harminc vállalkozás működik, a volt parancsnoki épület szolgálatótházzá alakításával az önkormányzat a helyi gazdasági élet szereplőinek szeretne közösségi teret biztosítani.

– A beruházás mindazon túl, hogy újabb szolgáltatásokat biztosít majd az Ipari Parkban lévő cégeknek, lehetővé teszi a terület múltját szimbolizáló utolsó laktanyaépület megőrzését is – számolt be a projektről Gácsiné Sipos Andrea.

– A felújítás során az épület önkormányzati tulajdonú fejlesztéssel érintett részén kicserélték a külső nyílászárókat, illetve ahol megmaradt, ott a belső nyílászárókat is, valamint szigetelték a külső homlokzatot, a lapos tetőt víz elleni szigeteléssel látták el, lebontották a felesleges kéményeket, kialakították a belső tereket, felújították szintenként a vizesblokkokat, az épületgépészetet és az elektromos hálózatot. Az épület felújítása és átalakítása során projektarányos akadálymentesítést is végeztek – részletezte az önkormányzat munkatársa.
felújítás Csongrád laktanya